CELEX: 62010TN0215
Language: el
Date: 2010-05-11 00:00:00
Title: Υπόθεση Τ-215/10: Προσφυγή της 11ης Μαΐου 2010 — Ελληνική Δημοκρατία κατά Επιτροπής

17.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 195/23
            
         Προσφυγή της 11ης Μαΐου 2010 — Ελληνική Δημοκρατία κατά Επιτροπής
   (Υπόθεση Τ-215/10)
   2010/C 195/38
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Γ. Σκιάνη και Ε. Λευθεριώτου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   
               —
            
            
               να γίνει δεκτή η προσφυγή και να ακυρωθεί στο σύνολό της η προσβαλλόμενη απόφαση της Επιτροπής,
            
         
               —
            
            
               να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Ελληνική Δημοκρατία, με την προσφυγή της ζητά την ακύρωση της απόφασης της Επιτροπής της 11ης Μαρτίου 2010«περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ)» κοινοποιηθείσα με αριθμό Ε(2010) 1317 τελικό και δημοσιευθείσα στο L 63/7/12.03.2010 (ΕΕ L 63, σ. 7) με αριθμό 2010/152/ΕΕ, κατά το μέρος που αφορά δημοσιονομικές διορθώσεις που επιβλήθηκαν σε βάρος της, στους τομείς α) του βαμβακιού, β) των μέτρων αγροτικής ανάπτυξης και γ) της διανομής τροφίμων στους απόρους.
   Σχετικά με τη διόρθωση στο βαμβάκι, η προσφεύγουσα προβάλλει πρώτον την εσφαλμένη εκτίμηση των πραγματικών περιστατικών από την ΕΕ και την πλημμελή αιτιολογία της προσβαλλόμενης απόφασης ως προς το περιβάλλον ελέγχου και τη συμβατότητα του καθεστώτος ενίσχυσης του βαμβακιού με το ΟΣΔΕ και ως προς τους επιτόπιους ελέγχους εκτάσεων και την ανάλυση κινδύνου.
   Δεύτερον, η προσφεύγουσα τονίζει την κακή εκτίμηση της Επιτροπής πραγματικών περιστατικών και την εσφαλμένη ερμηνεία και εφαρμογή του άρθρου 13, παράγραφος 2, του κανονισμού (ΕΚ) 1591/2001 (1) και του άρθρου 17 του κανονισμού (ΕΚ) 1051/2001 (2) ως προς τα περιβαλλοντικά μέτρα και το ανεπαρκές σύστημα ελέγχου και ως προς τη συνέχεια που δόθηκε στους ελέγχους που έγιναν στις ελεγχόμενες βαμβακοκαλλιέργειες και στα περιβαλλοντικά μέτρα. Ειδικώτερα ισχυρίζεται ότι η αιτίαση για έλλειψη κυρώσεων, την οποία καταλογίζει η Επιτροπή σε βάρος της Ελληνικής Δημοκρατίας, είναι αβάσιμη νομικά και ουσιαστικά, δεν στηρίζεται στις διατάξεις των κανονισμών 1501/2001 και 1591/2001, δεν βρίσκει έρεισμα σε καμία ισχύουσα την επίμαχη περίοδο διάταξη και δεν μπορεί να αποτελέσει νόμιμο στοιχείο της αιτιολογίας της διόρθωσης που επιβλήθηκε με την προσβαλλόμενη απόφαση.
   Τρίτον, η προσφεύγουσα επικαλείται την εσφαλμένη ερμηνεία και εφαρμογή των κατευθυντήριων γραμμών για τις κατ' αποκοπήν διορθώσεις και παράβαση της αρχής της αναλογικότητας, δεδομένου ότι ήταν ανύπαρκτος ο κίνδυνος που διέτρεξε το ΕΓΤΕ, η δε κατάσταση του ελεγκτικού συστήματος δεν ήταν ίδια και στις τρεις εξεταζόμενες περιόδους 2003-2004, 2004-2005 και 2005-2006, οπότε και η διόρθωση θα έπρεπε να είναι κλιμακωτή.
   Τέταρτον, η προσφεύγουσα υπογραμμίζει την εσφαλμένη από την Επιτροπή ερμηνεία του άρθρου 7, παράγραφος 4, του κανονισμού (ΕΚ) 1051/2001 και των διατάξεων των άρθρων 1 των κανονισμών (ΕΚ) 1123/2004 (3), 905/2005 (4), 871/2006 (5) και 1486/2002 (6) που προσδιόρισαν την ετήσια πραγματική και επιλέξιμη ποσότητα βαμβακιού αναφορικά με τις εφάπαξ διορθώσεις στις περιόδους 2003-2004, 2004-2005 και 2005-2006 λόγω δήθεν υπέρβασης της επιλέξιμης ποσότητας και συνακόλουθης αχρεώστητης πληρωμής.
   Πέμπτον, η προσφεύγουσα ισχυρίζεται ότι η προσβαλλόμενη απόφαση έχει αντιφατικές αιτιολογίες διόρθωσης και εσφαλμένους υπολογισμούς στις διορθώσεις, δεδομένου ότι υπάρχει και ασυμφωνία και αντικρουόμενες διορθώσεις στα επίμαχα οικονομικά έτη.
   Σχετικά με τα μέτρα αγροτικής ανάπτυξης, η προσφεύγουσα προβάλλει πρώτον την ακυρότητα της διαδικασίας εκκαθάρισης των λογαριασμών λόγω παραβάσεως ουσιώδους τύπου που προβλέπεται στο άρθρο 8, παράγραφος 1, υποπαράγραφος 3, εδάφιο α', του κανονισμού (ΕΚ) 1663/1995 (7) σχετικά με την παράλειψη διεξαγωγής διμερούς διαλόγου, όσον αφορά στην επιβολή διορθώσεως για τα μέτρα περιβαλλοντικής ανάπτυξης.
   Δεύτερον, η προσφεύγουσα ισχυρίζεται ότι η Επιτροπή υπέπεσε σε πλάνη περί τα πράγματα, εσφαλμένη εκτίμηση των πραγματικών περιστατικών, πλημμελή αιτιολογία και παράβαση της αρχής της αναλογικότητας, όσον αφορά στις προβαλλόμενες αδυναμίες του ΟΣΔΕ, των βασικών ελέγχων και των επικουρικών ελέγχων.
   Σχετικά με τον τομέα διανομής τροφίμων στους απόρους, η προσφεύγουσα προβάλλει πρώτον, ότι η στάση της Επιτροπής τής δημιούργησε νόμιμες προσδοκίες ότι δεν θα επιβαρυνόταν με όλες τις δαπάνες του προγράμματός της δωρεάν διανομής του ρυζιού και ότι η εκ των υστέρων αλλαγή της θέσης της Επιτροπής συνιστά παράβαση της αρχής των νομίμων προσδοκιών, της ασφάλειας του δικαίου και της δικαιολογημένης εμπιστοσύνης, άλλως, συνιστά υπέρβαση των ακραίων ορίων της διακριτικής της ευχέρειας, αν όχι κατάχρηση εξουσίας.
   Δεύτερον, η προσφεύγουσα επικαλείται τον εσφαλμένο υπολογισμό των μεταφορικών που καταλογίστηκαν εις βάρος της.
   Τρίτον, η προσφεύγουσα υπογραμμίζει την εσφαλμένη από την Επιτροπή ερμηνεία και εφαρμογή κοινοτικών διατάξεων, ειδικώτερα του άρθρου 3, παράγραφος 2, του κανονισμού (ΕΟΚ) 3149/1992 (8), την παραβίαση της αρχής της αναλογικότητας και των άκρων ορίων της διακριτικής ευχέρειας.
   
      (1)  Κανονισμός (ΕΚ) αριθ. 1591/2001 της Επιτροπής, της 2ας Αυγούστου 2001, για τις λεπτομέρειες εφαρμογής του καθεστώτος ενίσχυσης για το βαμβάκι (ΕΕ L 210, σ. 10)
   
      (2)  Κανονισμός (ΕΚ) αριθ. 1051/2001 του Συμβουλίου, της 22ας Μαΐου 2001, για την ενίσχυση της βαμβακοπαραγωγής (ΕΕ L 148, σ. 3)
   
      (3)  Κανονισμός (ΕΚ) αριθ. 1123/2004 της Επιτροπής, της 17ης Ιουνίου 2004, σχετικά με τον καθορισμό, για την περίοδο εμπορίας 2003/04, της πραγματικής παραγωγής μη εκκοκκισμένου βαμβακιού καθώς και της μείωσης της τιμής στόχου που προκύπτει από αυτή (ΕΕ L 218, σ. 3)
   
      (4)  Κανονισμός (ΕΚ) αριθ. 905/2005 της Επιτροπής, της 16ης Ιουνίου 2005, για καθορισμό, για την περίοδο εμπορίας 2004/2005, της πραγματικής παραγωγής μη εκκοκκισμένου βαμβακιού, καθώς και της συνακόλουθης μείωσης της τιμής στόχου (ΕΕ L 154, σ. 3)
   
      (5)  Κανονισμός (ΕΚ) αριθ. 871/2006 της Επιτροπής, της 15ης Ιουνίου 2006, σχετικά με τον καθορισμό, για την περίοδο εμπορίας 2005/2006, της πραγματικής παραγωγής μη εκκοκκισμένου βαμβακιού, καθώς και της συνακόλουθης μείωσης της τιμής στόχου (ΕΕ L 164, σ. 3)
   
      (6)  Κανονισμός (ΕΚ) αριθ. 1486/2002 της Επιτροπής, της 19ης Αυγούστου 2002, για την τροποποίηση του κανονισμού (ΕΚ) αριθ. 1591/2001 για τις λεπτομέρειες εφαρμογής του καθεστώτος ενίσχυσης για το βαμβάκι (ΕΕ L 223, σ. 3)
   
      (7)  Κανονισμός (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά στη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (ΕΕ L 158, σ. 6)
   
      (8)  Κανονισμός (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας